Zagreb, 9. studenog 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Mojzeša, zamjenika općinskog načelnika Općine Podgorač,** pokrenutom odlukom Povjerenstva broj: 711-I-515-P-136/18-02-16 od 11. travnja 2018. g., na 27. sjednici održanoj 9. studenog 2018.g., donosi sljedeću

**ODLUKU**

1. **Propustom dužnosnika Josipa Mojzeša, zamjenika općinskog načelnika Općine Podgorač, da u roku od 30 dana od dana ponovnog izbora na navedenu dužnost Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je protekao 14. prosinca 2017. g., dužnosnik Josip Mojzeš počinio je povredu članka 10., u vezi s člankom 8. i člankom 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Josipu Mojzešu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 6 (šest) mjeseci, te će se izvršiti u 6 (šest) jednakih uzastopnih mjesečnih obroka, svaki u pojedinačnom iznosu od 500,00 kuna.**
3. **Nalaže se dužnosniku Josipu Mojzešu da u roku od 30 dana od dana primitka ove Odluke podnese ispravno i potpuno ispunjeni obrazac izvješća o imovinskom stanju dužnosnika povodom ponovnog izbora na dužnost zamjenika općinskog načelnika Općine Podgorač, jer će u protivnom Povjerenstvo protiv dužnosnika pokrenuti novi postupak.**

Obrazloženje

Povjerenstvo je na 5. sjednici održanoj 11. travnja 2018. g. pokrenulo postupak za odlučivanje o sukobu interesa protiv dužnosnika Josipa Mojzeša, zamjenika općinskog načelnika Općine Podgorač, zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnika, povodom ponovnog izbora na dužnost zamjenika općinskog načelnika Općine Podgorač.

Odlukom o pokretanju postupka dužnosnik Josip Mojzeš pozvan je da u roku od 15 dana od primitka odluke dostavi Povjerenstvu očitovanje na razloge pokretanja postupka i na ostale navode iz obrazloženja odluke, te da Povjerenstvu podnese potpuno i ispravno ispunjen obrazac izvješća o imovinskom stanju dužnosnika.

Dužnosnik Josip Mojzeš spomenutu odluku Povjerenstva uredno je zaprimio 3. kolovoza 2018.g., te na istu nije podnio pisano očitovanje niti je podnio izvješće o imovinskom stanju dužnosnika.

Uvidom u Registar dužnosnika Povjerenstvo je utvrdilo kako je dužnosnik Josip Mojzeš obnašao dužnost zamjenika općinskog načelnika Općine Podgorač u mandatu 2013. g. - 2017. g., te da je 29. svibnja 2017.g. ponovno izabran na istu dužnost.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Josip Mojzeš povodom obnašanja dužnosti zamjenika općinskog načelnika Općine Podgorač obvezan postupati sukladno odredbama ZSSI-a.

Člankom 8. stavkom 3. ZSSI-a propisana je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Izvješće se sukladno članku 8. stavku 9. ZSSI-a, podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a

Dužnosnik Josip Mojzeš podnio je Povjerenstvu izvješće o imovinskom stanju dužnosnika povodom ponovnog izabran na dužnost zamjenika općinskog načelnika Općine Podgorač, koje je u knjigama ulazne pošte Povjerenstva zaprimljeno 22. rujna 2017. g., pod brojem: 711-U-5981-IK-2736/17-01-3.

Sukladno članku 23. stavku 1. ZSSI-a, Povjerenstvo je izvršilo prethodnu (administrativnu) provjeru podataka iz podnesenog izvješća i utvrdilo kako dužnosnik Josip Mojzeš nije pravilno i potpuno ispunio obrazac izvješća o imovinskom stanju povodom ponovnog izbora na dužnost zamjenika općinskog načelnika Općine Podgorač, s obzirom da nije naveo način stjecanja štednje u iznosu od 100.000,00 kuna, iznos plaće bračnog druga na godišnjoj razini i funkciju koju obavlja u DVD-u Podgorač, dok je bilo potrebno ispustiti podatke o boravištu i poslovima koje obavljao 12 mjeseci prije stupanja na dužnost s obzirom da je nastavio s obavljanjem iste dužnosti.

Sukladno članku 10. stavku 1. ZSSI-a, Povjerenstvo je zaključkom broj: 711-I-1928-IK-2736/17-02-9 od 10. studenog 2017. g. pozvalo dužnosnika Josipa Mojzeša da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom ponovnog izbora na dužnost zamjenika općinskog načelnika Općine Podgorač u skladu s uputom iz obrazloženja toga zaključka u roku od 15 dana od dana primitka zaključka.

Uvidom u povratnicu utvrđeno je kako je dužnosnik Josip Mojzeš zaprimio zaključak Povjerenstva 28. studenog 2017. g.

 S obzirom da dužnosnik Josip Mojzeš u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a donijelo odluku o pokretanju postupka zbog moguće povrede odredbi članka 8. i članaka 9. ZSSI-a u odnosu na propust nenavođenja načina stjecanja štednje u iznosu od 100.000,00 kuna.

Povjerenstvo je u provedenom postupku nedvojbeno utvrdilo kako Josip Mojzeš nije ispunio obvezu podnošenja potpuno i ispravnog ispunjenog obrasca izvješća o imovinskom stanju dužnosnika u roku od 30 dana od dana ponovnog izbora na dužnost zamjenika općinskog načelnika Općine Podgorač u mandatu 2017.g. – 2021. g., a koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je protekao 14. prosinca 2017. g., čime je počinio povredu članka 10. ZSSI-a u vezi s člankom 8. i člankom 9. ZSSI-a.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Člankom 42. stavkom 3. ZSSI-a propisano je da će za povredu odredbi članka 10. i članka 27. ovog Zakona Povjerenstvo izreći sankciju iz stavka 1. točke 2. (obustava isplate dijela neto mjesečne plaće) i točke 3. (javno objavljivanje odluke Povjerenstva) istog članka, iz čega proizlazi kako je za utvrđenu povredu članka 10. ZSSI-a isključena mogućnost izricanja sankcije opomene.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a, te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti, a osobito jačanje povjerenja građana u tijela javne vlasti. Povjerenstvo je prilikom odlučivanja o visini sankcije obustave isplate dijela neto mjesečne plaće uzelo u obzir činjenicu kako dužnosnik javnu dužnost obnaša bez zasnivanja radnog odnosa, odnosno kao volonter uz primitak volonterske naknade, te mu se sankcija izriče u odnosu nenavođenje načina stjecanja štednje u iznosu od 100.00,00 kuna.

Člankom 44. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kn vodeći računa o težini i posljedicama povrede Zakona.

Prilikom donošenja odluke o visini sankcije Povjerenstvo je ocijenilo sve okolnosti iz kojih proizlaze težina i posljedice utvrđene povrede ZSSI-a. Kao okolnost koja je utjecala na nužnost izricanja sankcije obustave isplate dijela neto mjesečne plaće, Povjerenstvo je cijenilo okolnost kako dužnosnik Josip Mojzeš tijekom trajanja postupka nije ispuno obvezu podnošenja potpuno i ispravnog ispunjenog obrasca izvješća o imovinskom stanju dužnosnika na važećem obrascu. Slijedom navedenog, Povjerenstvo smatra kako je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kuna, koja će trajati 6 (šest) mjeseci, te će se izvršiti u 6 (šest) jednakih uzastopnih mjesečnih obroka, svaki u pojedinačnom iznosu od 500,00 kuna.

Kako u trenutku donošenja ove Odluke dužnosnik Josip Mojzeš nije podnio ispravno i potpuno ispunjeni obrazac izvješća o imovinskom stanju dužnosnika, a odredbe članka 8. i članka 9. ZSSI-a obvezuju dužnosnike od stupanja na dužnost i u razdoblju od 12 mjeseci od dana prestanka obnašanja dužnosti, Povjerenstvo je naložilo dužnosniku da u roku od 30 dana od dana primitka ove Odluke ispuni obveze iz članka 8. i članka 9. ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Josip Mojzeš, osobna dostava
2. Objava na internetskoj stranici Povjerenstva
3. Pismohrana